text: Nu bliver det nemmere at finde vej igennem de store sygehuse
  08 februar 2016 kl. 15.11
  Nye navnepolitik fjerner fagudtryk fra sygehusafdelinger
  For fremtiden skulle det blive nemmere at finde vej til den rette sygehusafdeling.
  Alle afdelinger skifter deres latinske navne ud med mere mundrette danske, som også er til at forstå for folk, som ikke er medicinsk uddannet.
  F.eks. bliver Neurologisk Afdeling til Hjerne- og Nervesygdomme, Anæstesiologisk- Intensiv Afdeling bliver til Bedøvelse,  Ældresygdomme bliver det nye ord for Geriatrisk Afdeling, og Gynækologisk-Obstetrisk Afdeling skifter navn til Kvindesygdomme og Fødsler.
  De nye navneskilte sættes op på samtlige afdelinger på sygehusene i Region Syddanmark senest, når de nye sygehusbyggerier står færdige.
  Beslutningen er for tiden på veje igennem Region Syddanmark. Regionens sygehusudvalg har netop indstillet den nye navnepolitik til regionens Forretningsudvalg.
  De nye navne bygges op efter dette princip:
  Kirurgiske specialer slutter på ”kirurgi”.
  Medicinske specialer slutter på ”sygdomme”.
  Ordet ”Klinisk” udgår fra laboratoriespecialerne.
  Der anvendes så vidt muligt danske navne, hvis det ikke er meningsforstyrrende.
  Ordene ”Afdeling”/”Klinik” fjernes.
  
  